title: Direktiva Komisije 2005/86/EZ od 5. prosinca 2005. o izmjeni Priloga I. Direktivi 2002/32/EZ Europskog parlamenta i Vijeća o nepoželjnim tvarima u hrani za životinje u pogledu kamfeklora  Tekst značajan za EGP

text:
                  03/Sv. 41

                  HR

                  Službeni list Europske unije

                  192

            32005L0086

                  L 318/16

                  SLUŽBENI LIST EUROPSKE UNIJE

            DIREKTIVA KOMISIJE 2005/86/EZ
      od 5. prosinca 2005.
      o izmjeni Priloga I. Direktivi 2002/32/EZ Europskog parlamenta i Vijeća o nepoželjnim tvarima u hrani za životinje u pogledu kamfeklora
      (Tekst značajan za EGP)
      KOMISIJA EUROPSKIH ZAJEDNICA,
      uzimajući u obzir Ugovor o osnivanju Europske zajednice,
      uzimajući u obzir Direktivu 2002/32/EZ Europskog parlamenta i Vijeća od 7. svibnja 2002. o nepoželjnim tvarima u hrani za životinje (1), a posebno njezin članak 8. stavak 1.,
      budući da:

                  (1)

                  Direktiva 2002/32/EZ predviđa da je zabranjeno korištenje proizvoda namijenjenih prehrani životinja koji sadrže razine nepoželjnih tvari koje prelaze najviše dopuštene razine utvrđene u Prilogu I. toj Direktivi.

                  (2)

                  Prilikom donošenja Direktive 2002/32/EZ Komisija je navela da će se odredbe utvrđene u Prilogu I. toj Direktivi preispitati na temelju ažuriranih znanstvenih procjena opasnosti i vodeći računa o zabrani razrjeđivanja zagađenih, neusklađenih proizvoda namijenjenih prehrani životinja.

                  (3)

                  Znanstveni panel o zagađivačima u prehrambenom lancu Europske agencije za sigurnost hrane (EFSA) 2. veljače 2005. na zahtjev Komisije usvojio je mišljenje koje se odnosi na kamfeklor kao nepoželjnu tvar u hrani za životinje.

                  (4)

                  Kamfeklor je nesustavski insekticid čije je korištenje postupno ukinuto u većini svjetskih zemalja. Mješavine kamfeklora pokazuju složen sastav, s najmanje 202 utvrđena srodna spoja. Zbog njegove postojanosti i kemijskih svojstava, kamfeklor se još uvijek nalazi u okolišu.

                  (5)

                  Dok su neki srodni spojevi, poput CHB 32, koji su glavni sastojci tehničkih mješavina, podložni relativno brzoj biotransformaciji, drugi srodni spojevi poput CHB 26, 50 i 62 postojaniji su i znatno se bioakumuliraju unutar prehrambenog lanca. Srodni spojevi CHB 25, 50 i 62 mogu poslužiti kao pokazatelji zagađenja kamfeklorom. Prisutnost CHB 32 pokazatelj je nedavnog zagađenja i može se uključiti u program praćenja kojime se utvrđuju moguće prijevare.

                  (6)

                  Glavni izvori izloženosti životinja kamfekloru kroz hranu su riblje ulje i riblje brašno. Hrana za ribe (posebno za mesoždere) može sadržavati znatne količine ribljeg brašna i ribljeg ulja. Za druge se životinje riblje brašno slabo koristi, zbog čega je njihovo izlaganje preko hrane za životinje slabije.

                  (7)

                  Ribe su najosjetljivije na toksičnost kamfeklorom. Prijenos kamfeklora u jestiva tkiva masnih riba je visok, dok je taj prijenos kod ostalih životinja iz uzgoja niži. Ribe su, posebno vrste bogate lipidima, glavni izvor izloženosti ljudi dok su ostali izvori od manje važnosti.

                  (8)

                  Primjereno je zamijeniti trenutačne opće najviše razine koje se odnose na kamfeklor u svakoj hrani za životinje, s najvišom razinom kamfeklora u ribljem ulju, ribljem brašnu i hrani za ribe, kako bi se osiguralo da ti proizvodi ne predstavljaju nikakvu opasnost za zdravlje ljudi i životinja. Sigurnost hrane za životinje je poboljšana jer se razina u hrani za ribe koja se izravno daje ribama znatno smanjila, i provođenje ciljane kontrole tih proizvoda namijenjenih hranidbi životinja utvrđenih kao glavni izvor izloženosti kampekloru trebalo bi poboljšati sigurnost hrane za životinje.

                  (9)

                  Trenutačna opća najviša razina za kampeklor ne odražava sadašnje uobičajene razine osnovne zagađenosti u ribljem ulju. Primjereno je utvrditi najvišu razinu u ribljem ulju, vodeći pritom računa o razinama osnovne zagađenosti bez ugrožavanja zdravlja životinja i javnog zdravlja. Ta najviša razina mora se preispitati s obzirom na potrebnu primjenu postupaka dekontaminacije u većim razmjerima.

                  (10)

                  Direktivu 2002/32/EZ treba stoga na odgovarajući način izmijeniti.

                  (11)

                  Mjere predviđene u ovoj Direktivi u skladu su s mišljenjem Stalnog odbora za prehrambeni lanac i zdravlje životinja,

            DONIJELA JE OVU DIREKTIVU:
      Članak 1.
      Prilog I. Direktivi 2002/32/EZ izmjenjuje se u skladu s Prilogom ovoj Direktivi.
      Članak 2.
      1.   Države članice donose zakone i druge propise potrebne za usklađivanje s ovom Direktivom najkasnije dvanaest mjeseci od njezina stupanja na snagu. One Komisiji odmah dostavljaju tekst navedenih odredaba i korelacijsku tablicu između tih odredaba i ove Direktive.
      Kad države članice donesu ove odredbe, te mjere sadržavaju uputu na ovu Direktivu ili se uz njih navodi takva uputa prilikom njihove službene objave. Načine tog upućivanja određuju države članice.
      2.   Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
      Članak 3.
      Ova Direktiva stupa na snagu dvadesetog dana od dana objave u Službenom listu Europske unije.
      Članak 4.
      Ova je Direktiva upućena državama članicama.

         Sastavljeno u Bruxellesu 5. prosinca 2005.

               Za Komisiju

            Markos KYPRIANOU

               Član Komisije

         (1)  SL L 140, 30.5.2002., str. 10. Direktiva kako je zadnje izmijenjena Direktivom Komisije 2005/8/EZ (SL L 27, 29.1.2005., str. 44.).

         PRILOG
         Prilog I. Direktivi 2002/32/EZ izmjenjuje se i redak 19., Kamfeklor (toksafen), zamjenjuje se sljedećim:

                        Nepoželjne tvari

                        Proizvodi namijenjeni hrani za životinje

                        Najviši sadržaj u mg/kg (ppm) koji se odnosi na hranu za životinje sa sadržajem vlage od 12 %)

                        (1)

                        (2)

                        (3)

                                    „19.

                                    Kamfeklor (toksafen) - zbroj pokazatelja srodnih spojeva CHB 26, 50 i 62 (*)

                                    —

                                    Ribe, ostale akvatične životinje, njihovi proizvodi i nusproizvodi osim ribljeg ulja

                        0,02

                                    —

                                    Riblje ulje (**)

                        0,2

                                    —

                                    Hrana za ribe (**)

                        0,05

            (*)  Sustav numeriranja prema Parlaru, s prefiksom „CHB” ili „Parlar #”:

                     —

                     :

                     CHB 26

                     :

                     2-endo, 3-exo, 5-endo, 6-exo, 8,8,10,10-oktochlorobornane,

                     —

                     :

                     CHB 50

                     :

                     2-endo, 3-exo, 5-endo, 6-exo, 8,8,9,10,10-nonachlorobornane,

                     —

                     :

                     CHB 62

                     :

                     2,2,5,5,8,9,9,10,10-nonachlorobornane.

            (**)  Razine se preispituju do 31. prosinca 2007. s ciljem smanjenja najviših razina.”


title: Direktiva 2005/35/EZ Europskog parlamenta i Vijeća od 7. rujna 2005. o onečišćenju mora s brodova i uvođenju sankcija za kršenja  Tekst značajan za EGP

text:
               15/Sv. 28

               HR

               Službeni list Europske unije

               18

         32005L0035

               L 255/11

               SLUŽBENI LIST EUROPSKE UNIJE

         DIREKTIVA 2005/35/EZ EUROPSKOG PARLAMENTA I VIJEĆA
   od 7. rujna 2005.
   o onečišćenju mora s brodova i uvođenju sankcija za kršenja
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 80. stavak 2.,
   uzimajući u obzir prijedlog Komisije,
   uzimajući u obzir mišljenje Europskog gospodarskog i socijalnog odbora (1),
   nakon savjetovanja s Odborom regija,
   u skladu s postupkom utvrđenim u članku 251. Ugovora (2),
   budući da:

               (1)

               Politika pomorske sigurnosti Zajednice usmjerena je na postizanje visoke razine sigurnosti i zaštite okoliša i temelji se na razumijevanju da su sve strane uključene u prijevoz roba morem dužne osigurati da se brodovi koji plove u morima Zajednice pridržavaju odgovarajućih pravila i normi.

               (2)

               Materijalne norme u svim državama članicama za ispuštanje onečišćujućih tvari s brodova temelje se na Konvenciji Marpol 73/78; međutim, vrlo veliki broj brodova koji plove morima Zajednice svakodnevno ignorira ta pravila, pri čemu se ne poduzimaju korektivne mjere.

               (3)

               Provedba Konvencije Marpol 73/78 pokazuje odstupanja između država članica i stoga postoji potreba da se njezina provedba uskladi na razini Zajednice; posebno se značajno razlikuju prakse država članica vezane uz utvrđivanje sankcija za ispuštanje onečišćujućih tvari s brodova.

               (4)

               Mjere s odvraćajućim učinkom čine sastavni dio politike pomorske sigurnosti Zajednice, budući da osiguravaju vezu između odgovornosti svake od strana uključenih u prijevoz onečišćujuće robe morem i njihove izloženosti sankcijama; kako bi se postigla učinkovita zaštita okoliša postoji stoga potreba za učinkovitim, proporcionalnim i odvraćajućim sankcijama.

               (5)

               U tu svrhu od ključne je važnosti uskladiti, pomoću odgovarajućih pravnih instrumenata, postojeće pravne odredbe, i to posebno odredbe o preciznim definicijama predmetnog kršenja, slučajevima izuzeća i minimalnim pravilima za sankcije kao i o odgovornostima i nadležnostima.

               (6)

               Ova Direktiva dopunjena je detaljnim pravilima o kaznenim djelima i sankcijama kao i drugim odredbama utvrđenima u Okvirnoj odluci Vijeća 2005/667/PUP od 12. srpnja 2005. o jačanju kaznenopravnog okvira za provedbu zakonodavstva protiv onečišćenja mora s brodova (3).

               (7)

               Ni međunarodni režim građanske odgovornosti i naknade za onečišćenje uljem niti onaj koji se odnosi na onečišćenje drugim opasnim ili štetnim tvarima ne odvraća dovoljno od kršenja da bi obeshrabrio strane uključene u prijevoz opasnih tereta morem od provođenja loše prakse; potrebni učinci odvraćanja mogu se postići isključivo uvođenjem sankcija koje vrijede za svaku osobu koja uzrokuje ili doprinese onečišćenju mora; sankcije se trebaju primjenjivati ne samo na vlasnika ili zapovjednika plovila, nego i na vlasnika tereta, klasifikacijsko društvo ili bilo koju drugu uključenu osobu.

               (8)

               Ispuštanja onečišćujućih tvari s brodova trebalo bi smatrati kršenjem ako se počine namjerno, nepažnjom ili teškim nemarom. Ta se kršenja smatraju kaznenim djelima prema Okvirnoj odluci 2005/667/PUP koja dopunjuje ovu Direktivu u okolnostima navedenim u toj Okvirnoj odluci.

               (9)

               Sankcije za ispuštanja onečišćujućih tvari s brodova nisu vezane uz građansku odgovornost uključenih strana i stoga ne podliježu nikakvim pravilima koja se odnose na ograničenje ili kanaliziranje građanskih odgovornosti niti ograničavaju učinkovitu naknadu žrtvama incidenata s posljedicom onečišćenja.

               (10)

               Postoji potreba za daljnjom učinkovitom suradnjom među državama članicama kako bi se osiguralo da se ispuštanja onečišćujućih tvari s brodova otkriju na vrijeme i da se identificiraju počinitelji. Iz tog razloga Europska agencija za pomorsku sigurnost osnovana Uredbom (EZ) br. 1406/2002 Europskog parlamenta i Vijeća od 27. lipnja 2002. (4) ima ključnu ulogu u suradnji s državama članicama u razvoju tehničkih rješenja i pružanju tehničke pomoći vezano uz provedbu ove Direktive i pružanje pomoći Komisiji u provedbi svakog zadatka koji joj se povjeri za učinkovitu provedbu ove Direktive.

               (11)

               Radi boljeg sprečavanja i borbe protiv onečišćenja mora potrebno je stvoriti sinergije između provedbenih tijela kao što su nacionalne obalne straže. U tom kontekstu, Komisija bi trebala poduzeti izradu studije izvedivosti o europskoj obalnoj straži posvećenu sprečavanju onečišćenja i reagiranju na onečišćenje, uz jasno navođenje troškova i koristi. Tu studiju bi, prema potrebi, slijedio prijedlog o europskoj obalnoj straži.

               (12)

               Ako postoji jasan, objektivan dokaz o ispuštanju koje uzrokuje veću štetu ili opasnost od veće štete, države članice trebale bi predati slučaj svojim nadležnim tijelima s ciljem pokretanja postupka u skladu s člankom 220. Konvencije UN-a o pravu mora iz 1982.

               (13)

               Provedba Direktive 2000/59/EZ Europskog parlamenta i Vijeća od 27. studenoga 2000. o lučkim uređajima za prihvat brodskog otpada i ostataka tereta (5), zajedno s ovom Direktivom, ključni je instrument u nizu mjera za sprečavanje onečišćenja s brodova.

               (14)

               Mjere potrebne za provedbu ove Direktive trebalo bi usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (6).

               (15)

               S obzirom da ciljeve ove Direktive, tj. uključivanje međunarodnih normi za onečišćenje s brodova u pravo Zajednice i utvrđivanje sankcija – kaznenih ili administrativnih – za njihovo kršenje radi osiguranja visoke razine sigurnosti i zaštite okoliša u pomorskom prometu ne mogu dostatno ostvariti države članice, nego ih se može na bolji način ostvariti na razini Zajednice, Zajednica može usvojiti mjere, u skladu s načelom supsidijarnosti određenim u članku 5. Ugovora. U skladu s načelom proporcionalnosti određenim u tom članku, ova Direktiva ne prelazi ono što je potrebno za ostvarivanje tih ciljeva.

               (16)

               Ova Direktiva u potpunosti poštuje Povelju o temeljnim pravima Europske unije; svakoj osobi za koju se sumnja da je počinila kršenje mora se jamčiti pravično i nepristrano suđenje, a sankcije moraju biti proporcionalne,

         DONIJELI SU OVU DIREKTIVU:
   Članak 1.
   Svrha
   1.   Svrha ove Direktive je uključiti međunarodne norme za onečišćenje s brodova u pravo Zajednice i osigurati da osobe odgovorne za ispuštanja dobiju odgovarajuće sankcije u skladu s člankom 8. radi unapređenja pomorske sigurnosti i bolje zaštite morskog okoliša od onečišćenja s brodova.
   2.   Ova Direktiva ne sprečava države članice u poduzimanju strožih mjera protiv onečišćenja s brodova u skladu s međunarodnim pravom.
   Članak 2.
   Definicije
   Za potrebe ove Direktive:

               1.

               „Konvencija Marpol 73/78” znači Međunarodna konvencija o sprečavanju onečišćenja s brodova iz 1973. i njezin Protokol iz 1978. zajedno sa svim izmjenama;

               2.

               „onečišćujuće tvari” znači sve tvari koje obuhvaćaju prilozi I. (ulja) i II. (štetne tekuće tvari u razlivenom stanju) Konvenciji Marpol 73/78;

               3.

               „ispuštanje” znači svako ispuštanje s broda, bez obzira na to čime je uzrokovano, navedeno u članku 2. Konvencije Marpol 73/78;

               4.

               „brod” znači morsko plovilo bilo koje vrste, neovisno o zastavi, koje je ovisno o svom djelovanju vezano za morski okoliš, te obuhvaća hidrokrilne brodove, plovila na zračnom jastuku, ronilice i plutajuće objekte.

         Članak 3.
   Područje primjene
   1.   Ova Direktiva se primjenjuje, u skladu s međunarodnim pravom, na ispuštanja onečišćujućih tvari u:

               (a)

               unutarnjim morskim vodama države članice uključujući luke, ako se primjenjuje režim Konvencije Marpol;

               (b)

               teritorijalnom moru države članice;

               (c)

               tjesnacima koji se koriste za međunarodnu plovidbu po režimu tranzitnog prolaza, u skladu s dijelom III. odjeljkom 2. Konvencije UN-a o pravu mora iz 1982., ako država članica provodi nadležnost nad tim prolazima;

               (d)

               isključivom gospodarskom pojasu ili istovjetnom pojasu države članice uspostavljenom u skladu s međunarodnim pravom; i

               (e)

               na otvorenom moru.

         2.   Ova Direktiva se primjenjuje na ispuštanja onečišćujućih tvari s bilo kojeg broda, neovisno o zastavi, uz izuzetak bilo kojeg ratnog broda, mornaričkog pomoćnog ili drugog broda u vlasništvu ili pod upravljanjem države i koji se u određenom trenutku koristi isključivo za državnu nekomercijalnu službu.
   Članak 4.
   Kršenja
   Države članice osiguravaju da se ispuštanja onečišćujućih tvari s brodova u bilo koja od područja navedenih u članku 3. stavku 1. smatraju kršenjima ako su počinjena namjerno, nepažnjom ili teškim nemarom. Ta se kršenja smatraju kaznenim djelima prema Okvirnoj odluci 2005/667/PUP koja dopunjuje ovu Direktivu i to u okolnostima navedenima u toj Okvirnoj odluci.
   Članak 5.
   Izuzeci
   1.   Ispuštanje onečišćujućih tvari u bilo koja od područja navedenih u članku 3. stavku 1. ne smatra se kršenjem ako zadovoljava uvjete utvrđene u Prilogu I. Pravilima 9., 10., Pravilu 11. točkama (a) ili (c) ili u Prilogu II. Pravilu 5., Pravilu 6. točkama (a) ili (c) Konvencije Marpol 73/78.
   2.   Ispuštanje onečišćujućih tvari u područja navedena u članku 3. stavku 1. točkama (c), (d) i (e) ne smatraju se kršenjem za vlasnika, zapovjednika ili posadu koja postupa pod odgovornošću zapovjednika ako ispunjava uvjete utvrđene u Prilogu I. Pravilu 11. točki (b) ili Prilogu II. Pravilu 6. točki (b) Konvencije Marpol 73/78.
   Članak 6.
   Provedbene mjere u odnosu na brodove unutar luke države članice
   1.   Ako nepravilnosti ili podaci dovedu do sumnje da je brod koji je dobrovoljno u luci ili odobalnom terminalu države članice bio ili jest uključen u ispuštanje onečišćujućih tvari u bilo koja od područja iz članka 3. stavka 1., ta država članica osigurava poduzimanje odgovarajuće inspekcije u skladu sa svojim nacionalnim propisima, uzimajući u obzir odgovarajuće smjernice koje je usvojila Međunarodna pomorska organizacija (IMO).
   2.   Ako inspekcija navedena u stavku 1. otkrije činjenice koje bi mogle ukazivati na kršenje u smislu članka 4., o tome će obavijestiti nadležna tijela te države članice i države zastave.
   Članak 7.
   Prisilne mjere obalnih država u odnosu na brodove u tranzitu
   1.   Ako se sumnja da se ispuštanje onečišćujućih tvari odvija u područjima navedenim u članku 3. stavku 1. točkama (b), (c), (d) ili (e), a brod za koji se sumnja da je izvršio ispuštanje ne pristane u luku države članice koja ima podatke o eventualnom ispuštanju, vrijedi sljedeće:

               (a)

               ako je sljedeća luka pristajanja broda luka u drugoj državi članici, predmetna država članica blisko surađuje u inspekciji iz članka 6. stavka 1. i u odlučivanju o odgovarajućim mjerama u vezi s bilo kojim takvim ispuštanjem;

               (b)

               ako je sljedeća luka pristajanja broda luka države izvan Zajednice, država članica poduzima odgovarajuće mjere kako bi osigurala da sljedeća luka pristajanja broda bude informirana o eventualnom onečišćenju i traži od države sljedeće luke pristajanja poduzimanje odgovarajućih mjera u odnosu na bilo koje takvo ispuštanje.

         2.   Ako postoje jasni, objektivni dokazi da je brod koji plovi u područjima navedenima u članku 3. stavku 1. točkama (b) ili (d), u području navedenom u članku 3. stavku 1. točki (d), počinio kršenje koje je dovelo do ispuštanja koje je uzrokovalo veću štetu ili opasnost od veće štete obali ili s tim povezanim interesima predmetne države članice ili bilo kojim resursima područja navedenih u članku 3. stavku 1. točkama (b) ili (d), ta država, u skladu s dijelom XII. odjeljkom 7. Konvencije UN-a o pravu mora iz 1982. i pod uvjetom da je to potkrijepljeno dokazima, predaje predmet svojim nadležnim tijelima s ciljem pokretanja postupka, uključujući zadržavanje broda, u skladu sa svojim nacionalnim propisima.
   3.   U svakom slučaju moraju biti obaviještena tijela države zastave.
   Članak 8.
   Sankcije
   1.   Države članice poduzimaju potrebne mjere kako bi osigurale da kršenja u smislu članka 4. podliježu učinkovitim, proporcionalnim i odvraćajućim sankcijama, a koje mogu obuhvaćati kaznene i administrativne sankcije.
   2.   Svaka država članica poduzima mjere potrebne kako bi se osiguralo da sankcije navedene u stavku 1. vrijede za svaku osobu za koju se utvrdi odgovornost za kršenje u smislu članka 4.
   Članak 9.
   Poštovanje međunarodnog prava
   Države članice primjenjuju odredbe ove Direktive bez ikakve diskriminacije u obliku ili činjenično protiv stranih brodova i u skladu s mjerodavnim međunarodnim pravom, uključujući dio XII. odjeljak 7. Konvencije UN-a o pravu mora iz 1982. i odmah obavješćuju državu zastave plovila i svaku drugu zainteresiranu državu o mjerama koje su poduzete u skladu s ovom Direktivom.
   Članak 10.
   Prateće mjere
   1.   U svrhu ove Direktive, države članice i Komisija surađivati, prema potrebi, u uskoj suradnji s Europskom agencijom za pomorsku sigurnost i uzimajući u obzir program djelovanja radi odgovora na slučajno ili namjerno onečišćenje mora utvrđen Odlukom br. 2850/2000/EZ (7) i, prema potrebi, primjenu Direktive 2000/59/EZ radi:

               (a)

               razvijanja sustava informiranja potrebnih za učinkovitu primjenu ove Direktive;

               (b)

               utvrđivanja zajedničke prakse i smjernica na temelju onih koje postoje na međunarodnoj razini, posebno za:

                           —

                           praćenje i rano identificiranje brodova koji ispuštajući onečišćujuće tvari krše odredbe ove Direktive, uključujući, ovisno o slučaju, opremu za praćenje na brodu,

                           —

                           pouzdane načine praćenja onečišćujućih tvari u moru do određenog broda, i

                           —

                           učinkovitu provedbu ove Direktive.

         2.   U skladu sa svojim zadacima definiranima u Uredbi (EZ) br. 1406/2002, Europska agencija za pomorsku sigurnost:

               (a)

               radi s državama članicama na razvoju tehničkih rješenja i pružanju tehničke pomoći u vezi s provedbom ove Direktive, u aktivnostima kao što su satelitsko praćenje i nadzor ispuštanja;

               (b)

               pomaže Komisiji u provedbi ove Direktive uključujući, ovisno o slučaju, obilaske država članica, u skladu s člankom 3. Uredbe (EZ) br. 1406/2002.

         Članak 11.
   Studija izvedivosti
   Komisija, prije kraja 2006. godine, predaje Europskom parlamentu i Vijeću studiju izvedivosti o europskoj obalnoj straži posvećenu sprečavanju onečišćenja i reagiranju na onečišćenje s jasnim navođenjem troškova i koristi.
   Članak 12.
   Izvješćivanje
   Svake tri godine države članice Komisiji šalju izvješće o primjeni ove Direktive od strane nadležnih tijela. Na temelju tih izvješća Komisija predaje izvješće Zajednice Europskom parlamentu i Vijeću. U tom izvješću Komisija između ostalog procjenjuje potrebu za izmjenom ili proširenjem područja primjene ove Direktive. Također opisuje i razvoj odgovarajuće sudske prakse u državama članicama i razmatra mogućnost stvaranja javne baze podataka koja sadrži takvu relevantnu sudsku praksu.
   Članak 13.
   Postupak Odbora
   1.   Komisiji pomaže Odbor za pomorsku sigurnost i zaštitu od onečišćenja s brodova osnovan člankom 3. Uredbe (EZ) br. 2099/2002 Europskog parlamenta i Vijeća od 5. studenoga 2002. (8).
   2.   Prilikom pozivanja na ovaj članak primjenjuju se članci 5. i 7. Odluke 1999/468/EZ, uzimajući u obzir odredbe njezina članka 8.
   Razdoblje utvrđeno u članku 5. stavku 6. Odluke 1999/468/EZ utvrđuje se na jedan mjesec.
   Članak 14.
   Dostavljanje podataka
   Komisija redovito obavješćuje Odbor osnovan člankom 4. Odluke br. 2850/2000/EZ o svim predloženim mjerama ili drugim odgovarajućim djelatnostima u vezi s reagiranjem na onečišćenje mora.
   Članak 15.
   Postupak izmjena
   U skladu s člankom 5. Uredbe (EZ) br. 2099/2002 i slijedom postupka iz članka 13. ove Direktive, Odbor može isključiti izmjene Konvencije Marpol 73/78 iz područja primjene ove Direktive.
   Članak 16.
   Provedba
   Države članice donose zakone i druge propise potrebne za usklađivanje s ovom Direktivom do 1. travnja 2007. i o tome odmah obavješćuju Komisiju.
   Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
   Članak 17.
   Stupanje na snagu
   Ova Direktiva stupa na snagu sljedećeg dana od dana objave u Službenom listu Europske unije.
   Članak 18.
   Adresati
   Ova je Direktiva upućena državama članicama.

      Sastavljeno u Strasbourgu 7. rujna 2005.

            Za Europski parlament

            Predsjednik

         J. BORRELL FONTELLES

            Za Vijeće

            Predsjednik

         C. CLARKE

      (1)  SL C 220, 16.9.2003., str. 72.

      (2)  Mišljenje Europskog parlamenta od 13. siječnja 2004. (SL C 92 E, 16.4.2004., str. 77.), Zajedničko stajalište Vijeća od 7. listopada 2004. (SL C 25 E, 1.2.2005., str. 29.), Stajalište Europskog parlamenta od 23. veljače 2005. (još nije objavljeno u Službenom listu) i Odluka Vijeća od 12. srpnja 2005.

      (3)  SL L 255, 30.9.2005., str. 164.

      (4)  SL L 208, 5.8.2002., str. 1. Uredba kako je zadnje izmijenjena Uredbom (EZ) br. 724/2004. (SL L 129, 29.4.2004., str. 1.).

      (5)  SL 332, 28.12.2000., str. 81. Direktiva kako je izmijenjena Direktivom 2002/84/EZ (SL L 324, 29.11.2002., str. 53.).

      (6)  SL L 184, 17.7.1999., str. 23.

      (7)  Odluka br. 2850/2000/EZ Europskog parlamenta i Vijeća od 20. prosinca 2000. o uspostavljanju okvira Zajednice za suradnju u području slučajnog ili namjernog onečišćenja mora (SL L 332, 28.12.2000., str. 1.). Odluka kako je izmijenjena Odlukom br. 787/2004/EZ (SL L 138, 30.4.2004., str. 12.).

      (8)  SL L 324, 29.11.2002., str. 1. Uredba kako je izmijenjena Uredbom Komisije (EZ) br. 415/2004. (SL L 68, 6.3.2004., str. 10.).
   PRILOG
   Sažetak odredaba Konvencije Marpol 73/78, u svrhu upućivanja, o ispuštanjima koja se odnose na ispuštanja ulja i štetnih tekućih tvari u smislu članka 2. stavka 2.

      Dio I.: Ulja (Marpol 73/78, Prilog I.)

   U svrhu Priloga I. Konvenciji Marpol 73/78, „ulje” znači nafta u svakom obliku uključujući sirovu naftu, tekuće gorivo, talog, uljni otpad i rafinirane proizvode (osim petrokemijskih proizvoda koji podliježu odredbama Priloga II. Konvenciji Marpol 73/78), a „smjesa ulja” znači mješavina s bilo kojim sadržajem ulja.
   Izvaci odgovarajućih odredaba Marpol 73/78 Prilog I.:

               Pravilo 9.: Kontrola ispuštanja ulja

                           1.

                           U skladu s odredbama pravila 10. i 11. ovog Priloga i stavka 2. ovog Pravila, zabranjuje se svako ispuštanje u more ulja ili smjesa ulja s brodova na koje se primjenjuje ovaj Prilog osim ako su ispunjeni svi sljedeći uvjeti:

                                       (a)

                                       za tanker, osim u skladu s točkom (b) ovog stavka:

                                                   i.

                                                   ako se ne nalazi u posebnom području;

                                                   ii.

                                                   ako je više od 50 nautičkih milja udaljen od najbližeg kopna;

                                                   iii.

                                                   ako je na putu;

                                                   iv.

                                                   ako trenutačna brzina ispuštanja sadržaja ulja ne prelazi 30 litara po nautičkoj milji;

                                                   v.

                                                   ako ukupna količina ulja ispuštenog u more ne prelazi za postojeće tankere 1/15 000 ukupne količine određenog tereta čiji je sastavni dio ostatak, a za nove tankere 1/30 000 ukupne količine određenog tereta čiji je sastavni dio ostatak; i

                                                   vi.

                                                   ako tanker ima u funkciji sustav praćenja i kontrole ispuštanja ulja i opremu u obliku spremnika za talog u skladu sa zahtjevima Pravila 15. ovog Priloga.;

                                       (b)

                                       u slučaju broda bruto tonaže od 400 tona i više, osim tankera, i u slučaju kaljužne vode iz strojarnice, isključujući kaljužu iz crpnog postrojenja tankera, ako nije pomiješana s ostacima uljnog tereta:

                                                   i.

                                                   ako se brod ne nalazi u posebnom području;

                                                   ii.

                                                   ako je brod na putu;

                                                   iii.

                                                   ako nerazrijeđeni sadržaj izljeva ne prelazi 15 dijelova na milijun; i

                                                   iv.

                                                   ako brod ima sustav (opremu za praćenje, kontrolu i filtriranje) u skladu sa zahtjevima Pravila 16. ovog Priloga.

                           2.

                           U slučaju broda s manje od 400 tona bruto tonaže, osim tankera, dok je izvan posebnog područja, uprava (države zastave) osigurava da brod bude opremljen, ako je izvedivo i razumno, instalacijama kojima se osigurava pohrana ostataka ulja na brodu i njihovo ispuštanje u prihvatne uređaje ili u more u skladu sa zahtjevima stavka 1. točke (b) ovog Pravila.

                           3.

                           […].

                           4.

                           Odredbe stavka 1. ovog Pravila ne odnose se na ispuštanje čistog ili segregiranog balasta ili neobrađenih smjesa ulja koje bez razrjeđivanja imaju sadržaj ulja ne veći od 15 dijelova na milijun i koje ne potječu iz teretnog crpnog postrojenja i nisu pomiješane s ostacima uljnog tereta.

                           5.

                           Nikakvo ispuštanje u more ne smije sadržavati kemijske tvari ili druge tvari u količinama ili koncentracijama koje su opasne za morski okoliš ili kemijske tvari ili druge tvari korištene u svrhu zaobilaženja zahtjeva o ispuštanju navedenih u ovom Pravilu.

                           6.

                           Ostaci ulja koji se ne mogu ispustiti u more u skladu sa stavcima 1., 2. i 4. ovog Pravila zadržavaju se na brodu ili ispuštaju u prihvatne uređaje.

                           7.

                           […].

               Pravilo 10.: Metode sprečavanja onečišćenja uljem s brodova pri plovidbi u posebnim područjima

                           1.

                           U svrhu ovog Priloga, posebna područja su Sredozemno more, Baltičko more, Crno more, Crveno more, Zaljevsko područje, područje Adenskog zaljeva, područje Antarktika i vode sjeverozapadne Europe (kako su nadalje definirane i utvrđene).

                           2.

                           U skladu s odredbama Pravila 11. ovog Priloga:

                                       (a)

                                       svako ispuštanje u more ulja ili smjese ulja s bilo kojeg tankera i bilo kojeg broda bruto tonaže od 400 tona i više osim tankera zabranjeno je dok se brod nalazi u posebnom području […];

                                       (b)

                                       […] svako ispuštanje u more ulja ili smjese ulja s broda bruto tonaže manje od 400 tona osim tankera zabranjeno je dok se brod nalazi u posebnom području osim ako nerazrijeđeni sadržaj ulja u izljevu ne prelazi 15 dijelova na milijun.

                           3.

                                       (a)

                                       Odredbe stavka 2. ovog Pravila ne odnose se na ispuštanje čistog ili segregiranog balasta.

                                       (b)

                                       Odredbe stavka 2. točke (a) ovog Pravila ne odnose se na ispuštanje obrađene kaljužne vode iz strojarnica, pod uvjetom da su ispunjeni svi sljedeći uvjeti:

                                                   i.

                                                   ako kaljužna voda ne potječe iz teretnog crpnog postrojenja;

                                                   ii.

                                                   ako kaljužna voda nije pomiješana s ostacima uljnog tereta;

                                                   iii.

                                                   ako je brod na putu;

                                                   iv.

                                                   ako nerazrijeđeni sadržaj izljeva ne prelazi 15 dijelova na milijun;

                                                   v.

                                                   ako brod ima u funkciji opremu za filtriranje koja je u skladu s Pravilom 16. stavkom 5. ovog Priloga; i

                                                   vi.

                                                   ako je sustav filtriranja opremljen uređajem za zaustavljanje koji osigurava da se ispuštanje automatski zaustavi kad sadržaj ulja u izljevu prijeđe 15 dijelova na milijun.

                           4.

                                       (a)

                                       Nikakvo ispuštanje u more ne smije sadržavati kemijske ili druge tvari u količinama ili koncentracijama koje su opasne za morski okoliš ili kemijske ili druge tvari korištene u svrhu zaobilaženja uvjeta ispuštanja utvrđenih u ovom Pravilu.

                                       (b)

                                       Ostaci ulja koji se ne mogu ispustiti u more u skladu sa stavkom 2. ili 3. ovog Pravila zadržavaju se na brodu ili ispuštaju u prihvatne uređaje.

                           5.

                           Nijedna odredba ovog Pravila ne zabranjuje brodu koji samo djelomično prolazi posebnim područjem da vrši ispuštanje izvan posebnog područja u skladu s Pravilom 9. ovog Priloga.

                           6.

                           […].

                           7.

                           […].

                           8.

                           […].

               Pravilo 11.: Iznimke

               Pravila 9. i 10. ovog Priloga ne primjenjuju se na:

                           (a)

                           ispuštanje u more ulja ili smjese ulja potrebno radi osiguranja sigurnosti broda ili spašavanja života na moru; ili

                           (b)

                           ispuštanje u more ulja ili smjese ulja nastalo oštećenjem broda ili njegove opreme:

                                       i.

                                       pod uvjetom da su poduzete sve razumne mjere opreza nakon nastajanja štete ili otkrića ispuštanja radi sprečavanja ispuštanja ili njegova svođenja na najmanju moguću razinu; i

                                       ii.

                                       osim ako su vlasnik ili zapovjednik postupili s namjerom uzrokovanja štete ili nepažnjom ili znajući da će najvjerojatnije doći do štete; ili

                           (c)

                           ispuštanje u more tvari koje sadrže ulje, koje je odobrila uprava (države zastave), kad se koriste za sprečavanje određenih incidenata s posljedicom onečišćenja radi svođenja štete od onečišćenja na najmanju moguću mjeru. Svako takvo ispuštanje podliježe odobrenju bilo koje vlade u čijoj se nadležnosti smatra da će doći do ispuštanja.

      Dio II.: Opasne tekuće tvari (Konvencija Marpol 73/78 Prilog II.)

   Izvaci iz odgovarajućih odredaba Priloga II. Konvenciji Marpol 73/78:

               Pravilo 3.: Kategorizacija i popis opasnih tekućih tvari

                           1.

                           Za potrebe Pravila ovog Priloga, opasne tekuće tvari se dijele u sljedeće četiri kategorije:

                                       (a)

                                       Kategorija A: opasne tekuće tvari koje bi, ako se ispuste u more zbog radova na čišćenju ili debalastiranju spremnika, predstavljale veliku opasnost za morske resurse ili za zdravlje ljudi ili ugrozile rekreativne sadržaje ili druge legitimne načine korištenja mora i stoga opravdavaju primjenu strogih mjera protiv onečišćenja;

                                       (b)

                                       Kategorija B: opasne tekuće tvari koje bi, ako se ispuste u more zbog radova na čišćenju ili debalastiranju spremnika, predstavljale opasnost za morske resurse ili za zdravlje ljudi ili ugrozile rekreativne sadržaje ili druge legitimne načine korištenja mora i stoga opravdavaju primjenu posebnih mjera protiv onečišćenja;

                                       (c)

                                       Kategorija C: opasne tekuće tvari koje bi, ako se ispuste u more zbog radova na čišćenju ili debalastiranju spremnika, predstavljale manju opasnost za morske resurse ili za zdravlje ljudi ili ugrozile rekreativne sadržaje ili druge legitimne načine korištenja mora i stoga opravdavaju posebne radne uvjete;

                                       (d)

                                       Kategorija D: opasne tekuće tvari koje bi, ako se ispuste u more zbog radova na čišćenju ili debalastiranju spremnika, predstavljale prepoznatljivu opasnost za morske resurse ili za zdravlje ljudi ili minimalno ugrozile rekreativne sadržaje ili druge legitimne načine korištenja mora i stoga zahtijevaju određenu pažnju u radnim uvjetima.

                           2.

                           […].

                           3.

                           […].

                           4.

                           […].

                     (Daljnje smjernice o kategorizaciji tvari, uključujući i popis kategoriziranih tvari, navedene su u Pravilu 3. stavcima od 2. do 4. i Pravilu 4. i dodacima Prilogu II. Konvenciji Marpol 73/78).

               Pravilo 5.: Ispuštanje štetnih tekućih tvari
               Tvari kategorije A, B i C izvan posebnih područja i tvari kategorije D u svim područjima
               U skladu s odredbama […] Pravila 6. ovog Priloga.

                           1.

                           Zabranjeno je ispuštanje u more tvari kategorije A kako su utvrđene u Pravilu 3. stavku 1. točki (a) ovog Priloga ili onih koje su privremeno procijenjene kao takve ili balastne vode, vode od ispiranja spremnika ili drugih ostataka ili mješavina koje sadrže te tvari. Ako se ispiru spremnici koji sadrže te tvari ili mješavine, nastali ostaci će se ispustiti u prihvatni uređaj dok koncentracija tvari u izljevu do tog uređaja ne bude jednaka ili manja od 0,1 % mase i dok spremnik ne bude prazan, uz izuzetak fosfora, bijelog ili žutog, za koji koncentracija ostatka mora biti 0,01 % mase. Sva voda koja se naknadno dodaje spremniku može se ispustiti u more kada su ispunjeni svi sljedeći uvjeti:

                                       (a)

                                       ako brod plovi brzinom od najmanje 7 čvorova kod brodova s vlastitim pogonom ili najmanje 4 čvora u slučaju brodova bez vlastitog pogona;

                                       (b)

                                       ispuštanje se vrši ispod vodne linije, uzimajući u obzir mjesto zahvata morske vode; i

                                       (c)

                                       ispuštanje se vrši na udaljenosti od najmanje 12 nautičkih milja od najbližeg kopna na dubini vode od najmanje 25 m.

                           2.

                           Zabranjeno je ispuštanje u more tvari kategorije B kako su utvrđene u Pravilu 3. stavku 1. točki (b) ovog Priloga ili onih koje su privremeno procijenjene kao takve, ili balastne vode, vode od ispiranja spremnika, ili drugih ostataka ili mješavina koje sadrže takve tvari, osim ako su ispunjeni svi sljedeći uvjeti:

                                       (a)

                                       ako brod plovi brzinom od najmanje 7 čvorova kod brodova s vlastitim pogonom ili najmanje 4 čvora u slučaju broda bez vlastitog pogona;

                                       (b)

                                       ako je postupke i rješenja za ispuštanje odobrila uprava (države zastave). Ti postupci i rješenja temelje se na normama koje je razvila Međunarodna pomorska organizacija (IMO) i njima se mora osigurati da je koncentracija i brzina ispuštanja izljeva takva da koncentracija tvari u krmenoj brazdi broda ne prelazi 1 dio na milijun;

                                       (c)

                                       najveća količina tereta ispuštenog iz svakog spremnika i povezanog sustava cijevi ne prelazi najveću količinu odobrenu u skladu s postupcima navedenima u točki (b) ovog stavka, što ni u kojem slučaju ne prelazi veću od sljedeće dvije vrijednosti: 1 m3 ili 1/3 000 kapaciteta spremnika u m3;

                                       (d)

                                       ispuštanje se vrši ispod vodne linije, uzimajući u obzir mjesto zahvata morske vode; i

                                       (e)

                                       ispuštanje se vrši na udaljenosti od najmanje 12 nautičkih milja od najbližeg kopna na dubini vode od najmanje 25 m.

                           3.

                           Zabranjeno je ispuštanje u more tvari kategorije C kako su utvrđene u Pravilu 3. stavku 1. točki (c) ovog Priloga ili onih koje su privremeno procijenjene kao takve, ili balastne vode, vode od ispiranja spremnika, ili drugih ostataka ili mješavina koje sadrže te tvari osim ako su ispunjeni svi sljedeći uvjeti:

                                       (a)

                                       ako brod plovi brzinom od najmanje 7 čvorova kod brodova s vlastitim pogonom ili najmanje 4 čvora bez vlastitog pogona;

                                       (b)

                                       postupke i rješenja za ispuštanje odobrila je uprava (države zastave). Ti postupci i rješenja temelje se na normama koje je razvila Međunarodna pomorska organizacija (IMO) i njima se mora osigurati da je koncentracija i brzina ispuštanja izljeva takva da koncentracija tvari u krmenoj brazdi broda ne prelazi 10 dijelova na milijun;

                                       (c)

                                       najveća količina tereta ispuštenog iz svakog spremnika i povezanog sustava cijevi ne prelazi najveću količinu odobrenu u skladu s postupcima navedenima u točki (b) ovog stavka, što ni u kojem slučaju ne prelazi veću od sljedeće dvije vrijednosti: 3 m3 ili 1/1 000 kapaciteta spremnika u m3;

                                       (d)

                                       ispuštanje se vrši ispod vodne linije, uzimajući u obzir mjesto zahvata morske vode; i

                                       (e)

                                       ispuštanje se vrši na udaljenosti od najmanje 12 nautičkih milja od najbližeg kopna na dubini mora od najmanje 25 m.

                           4.

                           Zabranjeno je ispuštanje u more tvari kategorije D kako su utvrđene u Pravilu 3. stavku 1. točki (d) ovog Priloga ili onih koje su privremeno procijenjene kao takve, ili balastne vode, vode od ispiranja spremnika, ili drugih ostataka ili mješavina koje sadrže te tvari osim ako su ispunjeni svi sljedeći uvjeti:

                                       (a)

                                       ako brod plovi brzinom od najmanje 7 čvorova kod brodova s vlastitim pogonom ili najmanje 4 čvora bez vlastitog pogona;

                                       (b)

                                       te mješavine su u koncentraciji ne većoj od jednog dijela tvari u deset dijelova vode; i

                                       (c)

                                       ispuštanje se vrši na udaljenosti od najmanje 12 nautičkih milja od najbližeg kopna.

                           5.

                           Postupci provjetravanja koje odobri uprava (države zastave) mogu se koristiti za uklanjanje ostataka tereta iz spremnika. Ti se postupci temelje na normama koje je razvila Međunarodna pomorska organizacija (IMO). Sva voda koja se kasnije unese u spremnik smatra se čistom i ne podliježe stavcima 1., 2., 3. ili 4. ovog Pravila.

                           6.

                           Zabranjeno je ispuštanje u more tvari koje nisu kategorizirane, privremeno procijenjene, ili procijenjene kao što je navedeno u Pravilu 4. stavku 1. ovog Priloga, ili balastne vode, vode od ispiranja spremnika, ili drugih ostataka ili mješavina koje sadrže te tvari.

                     Tvari kategorije A, B i C u posebnim područjima (kako je utvrđeno u Prilogu II. Konvenciji Marpol 73/78 Pravilu 1., uključujući Baltičko more)
               U skladu s odredbama […] Pravila 6. ovog Priloga,

                           7.

                           Zabranjeno je ispuštanje u more tvari kategorije A kako je utvrđeno u Pravilu 3. stavku 1. točki (a) ovog Priloga ili onih koje su privremeno procijenjene kao takve, ili balastne vode, vode od ispiranja spremnika, ili drugih ostataka ili mješavina koje sadrže te tvari. Ako se peru spremnici koji sadrže te tvari ili mješavine, nastali ostaci se ispuštaju u prihvatni uređaj koji osiguravaju države koje graniče s posebnim područjem u skladu s Pravilom 7. ovog Priloga, dok koncentracija tvari u izljevu do tog uređaja ne bude jednaka ili manja od 0,05 % mase i dok spremnik ne bude prazan, uz izuzetak fosfora, žutog ili bijelog, za koji preostala koncentracija mora biti 0,005 % mase. Sva voda koja se naknadno doda u spremnik može se ispustiti u more kad su ispunjeni svi sljedeći uvjeti:

                                       (a)

                                       ako brod plovi brzinom od najmanje 7 čvorova kod brodova s vlastitim pogonom ili najmanje 4 čvora bez vlastitog pogona;

                                       (b)

                                       ako se ispuštanje vrši ispod vodene linije, uzimajući u obzir mjesto zahvata morske vode; i

                                       (c)

                                       ispuštanje se vrši na udaljenosti od najmanje 12 nautičkih milja od najbližeg kopna na dubini mora od najmanje 25 m.

                           8.

                           Zabranjeno je ispuštanje u more tvari kategorije B kako su utvrđene u Pravilu 3. stavku 1. točki (b) ovog Priloga ili onih koje su privremeno procijenjene kao takve, ili balastne vode, vode od ispiranja spremnika, ili drugih ostataka ili mješavina koje sadrže te tvari osim ako su ispunjeni svi sljedeći uvjeti:

                                       (a)

                                       ako je spremnik prethodno opran u skladu s postupkom koji je odobrila uprava (države zastave) i na temelju normi koje je razvila Međunarodna pomorska organizacija (IMO) te ako je voda nastala ispiranjem spremnika ispuštena u prihvatni uređaj;

                                       (b)

                                       ako brod plovi brzinom od najmanje 7 čvorova kod brodova s vlastitim pogonom ili najmanje 4 čvora bez vlastitog pogona;

                                       (c)

                                       postupke i rješenja za ispuštanje odobrila je uprava (države zastave). Ti postupci i rješenja temelje se na normama koje je razvila Međunarodna pomorska organizacija (IMO) i njima se mora osigurati da je koncentracija i brzina ispuštanja izljeva takva da koncentracija tvari u krmenoj brazdi broda ne prelazi 1 dio na milijun;

                                       (d)

                                       ako se ispuštanje vrši ispod vodene linije, uzimajući u obzir mjesto zahvata morske vode; i

                                       (e)

                                       ako se ispuštanje vrši na udaljenosti od najmanje 12 nautičkih milja od najbližeg kopna na dubini vode od najmanje 25 m.

                           9.

                           Zabranjeno je ispuštanje u more tvari kategorije C definiranih u Pravilu 3. stavku 1. točki (c) ovog Priloga ili onih koje su privremeno procijenjene kao takve, ili balastne vode, vode od ispiranja spremnika ili drugih ostataka ili mješavina koje sadrže te tvari osim ako su ispunjeni svi sljedeći uvjeti:

                                       (a)

                                       ako brod plovi brzinom od najmanje 7 čvorova kod brodova s vlastitim pogonom ili najmanje 4 čvora bez vlastitog pogona;

                                       (b)

                                       ako je postupke i rješenja za ispuštanje odobrila uprava (države zastave). Ti postupci i rješenja temelje se na normama koje je razvila Međunarodna pomorska organizacija (IMO) i njima se mora osigurati da je koncentracija i brzina ispuštanja izljeva takva da koncentracija tvari u krmenoj brazdi broda ne prelazi 1 dio na milijun;

                                       (c)

                                       ako najveća količina tereta ispuštenog iz svakog spremnika i povezanog sustava cijevi ne prelazi najveću količinu odobrenu u skladu s postupcima navedenima u točki (b) ovog stavka, što ni u kojem slučaju ne prelazi veću od sljedeće dvije vrijednosti: 1 m3 ili 1/3 000 kapaciteta spremnika u m3;

                                       (d)

                                       ako se ispuštanje vrši ispod vodne linije, uzimajući u obzir mjesto zahvata morske vode; i

                                       (e)

                                       ako se ispuštanje vrši na udaljenosti od najmanje 12 nautičkih milja od najbližeg kopna na dubini mora od najmanje 25 m.

                           10.

                           Postupci provjetravanja koje odobri uprava (države zastave) mogu se koristiti za uklanjanje ostataka tereta iz spremnika. Ti se postupci temelje na normama koje je razvila Međunarodna pomorska organizacija (IMO). Sva voda koja se kasnije unese u spremnik smatra se čistom i ne podliježe stavcima 7., 8. ili 9. ovog Pravila.

                           11.

                           Zabranjeno je ispuštanje u more tvari koje nisu kategorizirane, privremeno procijenjene, ili procijenjene kao što je navedeno u Pravilu 4. stavku 1. ovog Priloga, ili balastne vode, vode od ispiranja spremnika ili drugih ostataka ili mješavina koje sadrže te tvari.

                           12.

                           Ništa u ovom Pravilu ne zabranjuje brodu da zadrži ostatke tereta kategorije B ili C odnosno da ispušta te ostatke u more izvan posebnog područja u skladu sa stavcima 2. ili 3. ovog Pravila.

               Pravilo 6: Iznimke

               Pravilo 5. ovog Priloga ne primjenjuje se na:

                           (a)

                           ispuštanje u more opasnih tekućih tvari ili mješavina koje sadrže te tvari potrebno radi osiguranja sigurnosti broda ili spašavanja života na moru; ili

                           (b)

                           ispuštanje u more opasnih tekućih tvari ili mješavina koje sadrže te tvari nastalo oštećenjem broda ili njegove opreme:

                                       i.

                                       pod uvjetom da su poduzete sve razumne mjere opreza nakon nastupa štete ili otkrića ispuštanja radi sprečavanja ispuštanja ili njegova svođenja na najmanju moguću razinu; i

                                       ii.

                                       osim ako su vlasnik ili zapovjednik postupili s namjerom uzrokovanja štete ili nepažnjom ili znajući da će najvjerojatnije doći do štete; ili

                           (c)

                           ispuštanje u more opasnih tekućih tvari ili mješavina koje sadrže te tvari koje je odobrila uprava (države zastave) kad se koriste za sprečavanje određenih incidenata s posljedicom onečišćenja radi svođenja štete od onečišćenja na najmanju moguću mjeru. Svako takvo ispuštanje podliježe odobrenju bilo koje vlade u čijoj se nadležnosti smatra da će doći do ispuštanja.


title: Direktiva 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ  Tekst značajan za EGP

text:
               07/Sv. 012

               HR

               Službeni list Europske unije

               218

         32010L0065

               L 283/1

               SLUŽBENI LIST EUROPSKE UNIJE

               20.10.2010.

      DIREKTIVA 2010/65/EU EUROPSKOG PARLAMENTA I VIJEĆA

   od 20. listopada 2010.
   o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2.,
   uzimajući u obzir prijedlog Europske komisije,
   uzimajući u obzir mišljenje Europskoga gospodarskog i socijalnog odbora (1),
   uzimajući u obzir mišljenje Odbora regija (2),
   u skladu s redovitim zakonodavnim postupkom (3),
   budući da:

               (1)

               Direktiva 2002/6/EZ Europskog parlamenta i Vijeća od 18. veljače 2002. o službenom postupku prijave za brodove koji dolaze u luke i/ili odlaze iz luka država članica Zajednice (4) određuje da države članice moraju prihvatiti određene standardizirane obrasce (obrasci FAL) radi pojednostavnjivanja prometa, kako je određeno Konvencijom Međunarodne pomorske organizacije (IMO) o olakšicama u međunarodnom pomorskom prometu (Konvencija FAL), koja je donesena 9. travnja 1965., kako je izmijenjena.

               (2)

               Radi pojednostavnjivanja pomorskog prometa i smanjenja administrativnih opterećenja za brodare, treba u najvećoj mogućoj mjeri pojednostaviti i uskladiti službeni postupak prijave koji zahtijevaju pravni akti Unije i države članice. Međutim, ova Direktiva ne bi smjela dovoditi u pitanje prirodu i sadržaj zahtijevanih informacija, te ne bi smjela uvoditi nikakve dodatne zahtjeve za brodove koji još ne podliježu toj obvezi prema zakonodavstvu koje se primjenjuje u državama članicama. Ona bi trebala uređivati isključivo načine pojednostavnjivanja i usklađivanja postupaka obavješćivanja, te uspješnijeg prikupljanja informacija.

               (3)

               Prijenos podataka koji se zahtijevaju po dolasku u luku ili odlasku iz luke, na temelju Direktive 2000/59/EZ Europskog parlamenta i Vijeća od 27. studenoga 2000. o lučkim uređajima za prihvat brodskog otpada i ostataka tereta (5), Direktive 2002/59/EZ Europskog parlamenta i Vijeća od 27. lipnja 2002. o uspostavi sustava nadzora plovidbe i informacijskog sustava Zajednice (6), Uredbe (EZ) br. 725/2004 Europskog parlamenta i Vijeća od 31. ožujka 2004. o jačanju sigurnosne zaštite brodova i luka (7), Direktive 2009/16/EZ Europskog parlamenta i Vijeća od 23. travnja 2009. o nadzoru države luke (8), te prema potrebi Međunarodnog pomorskog kodeksa o opasnim tvarima, donesenog 1965., s njegovim izmjenama koje su donesene i stupile su na snagu, obuhvaća informacije propisane obrascima FAL. Stoga, ako te informacije odgovaraju zahtjevima u navedenim pravnim aktima, za pružanje tih informacija moraju se prihvaćati obrasci FAL.

               (4)

               S obzirom na globalni karakter pomorskog prijevoza, pravni akti Unije moraju uzeti u obzir zahtjeve IMO-a da bi se osiguralo pojednostavnjivanje.

               (5)

               Države članice bi trebale produbiti suradnju između nadležnih tijela, kao što su carinske službe, službe granične kontrole, tijela javnog zdravstva i prijevoza radi daljnjeg pojednostavnjivanja i usklađivanja službenog postupka prijave unutar Unije, te što djelotvornije uporabe sustava za elektronički prijenos podataka i razmjenu informacija, kako bi se, što je više moguće, uklonile prepreke u pomorskom prijevozu te uspostavio europski prostor pomorskog prijevoza bez prepreka.

               (6)

               Za ocjenu učinkovitosti mjera čiji je cilj pojednostavnjivanje pomorskog prometa i potrebe za tim mjerama, trebali bi biti dostupni detaljni statistički podaci o pomorskom prijevozu, pri čemu treba voditi računa da se time ne stvaraju nepotrebni dodatni zahtjevi u vezi s prikupljanjem statističkih podataka od strane država članica te da se u potpunosti iskoriste mogućnosti Eurostata. Za potrebe ove Direktive, bilo bi važno prikupljati odgovarajuće podatke o prometu brodova unutar Unije i/ili brodova koji pristaju u lukama trećih zemalja ili u slobodnim zonama.

               (7)

               U skladu s ciljem iz Komunikacije Komisije od 21. siječnja 2009. pod naslovom „Komunikacija i akcijski plan radi uspostave europskog prostora pomorskog prijevoza bez prepreka”, brodarska društva bi trebala lakše dobivati status „ovlaštenog linijskog pomorskog prijevoza”.

               (8)

               Treba osigurati opću uporabu elektroničkog prijenosa podataka za sve službene postupke prijave što je prije moguće, a najkasnije do 1. lipnja 2015., na temelju međunarodnih standarda oblikovanih Konvencijom FAL, kad god je to moguće. Da bi se pojednostavio i ubrzao prijenos potencijalno vrlo velike količine informacija, za službeni postupak prijave mora se koristiti elektronički oblik kad god je to moguće. Unutar Unije, dostavljanje informacija na obrascima FAL u papirnatom obliku treba biti iznimka i mora se prihvaćati samo u ograničenom vremenskom razdoblju. Države članice se potiču da koriste administrativna sredstva, uključujući gospodarske poticaje, radi promicanja uporabe elektroničkog oblika. Zbog navedenih razloga, razmjena informacija između nadležnih tijela država članica mora se obavljati u elektroničkom obliku. Da bi se to omogućilo, elektronički sustavi moraju biti u što većoj mjeri i po mogućnosti u istom roku tehnički interoperabilni kako bi se osiguralo neometano funkcioniranje europskog prostora pomorskog prijevoza bez prepreka.

               (9)

               Sudionici u trgovini i prijevozu moraju imati mogućnost podnošenja standardiziranih informacija i dokumenata preko jedinstvenog elektroničkog prozora radi obavljanja službenog postupka prijave. Pojedini elementi podataka moraju se dostavljati samo jedanput.

               (10)

               Sustavi SafeSeaNet, uspostavljeni na nacionalnoj razini i na razini Unije, trebali bi pojednostaviti primanje, razmjenu i distribuciju informacija između pomorskih informacijskih sustava država članica. Da bi se pojednostavio pomorski prijevoz te smanjila administrativna opterećenja u pomorskom prijevozu, sustav SafeSeaNet mora biti interoperabilan s drugim sustavima Unije za službeni postupak prijave. Sustav SafeSeaNet mora se koristiti za dodatnu razmjenu informacija radi pojednostavnjivanja pomorskog prijevoza. Službeni postupak prijave u vezi s informacijama isključivo za nacionalne svrhe ne bi se trebao uvesti u sustav SafeSeaNet.

               (11)

               Pri donošenju novih mjera Unije, treba osigurati da države članice mogu održavati prijenos podataka u elektroničkom obliku, te da ne moraju upotrebljavati papirnate oblike.

               (12)

               Potpuna korist elektroničkog prijenosa podataka može se postići samo neometanom i učinkovitom komunikacijom između sustava SafeSeaNet, sustava e-Carina i elektroničkih sustava za unos i pozivanje podataka. U tu svrhu, da bi se ograničilo administrativno opterećenje, treba se poslužiti u prvom redu primjenjivim standardima.

               (13)

               Obrasci FAL redovito se ažuriraju. Zato se ova Direktiva mora odnositi na verziju tih obrazaca koja je trenutačno na snazi. Sve informacije koje se zahtijevaju u skladu s zakonodavstvom država članica, a koje nadilaze zahtjeve Konvencije FAL, moraju se dostaviti u obliku koji se temelji na standardima Konvencije FAL.

               (14)

               Ova Direktiva ne bi smjela utjecati na Uredbu Vijeća (EEZ) br. 2913/92 od 12. listopada 1992. o Carinskom zakoniku Zajednice (9), Uredbu Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (10), Uredbu (EZ) br. 562/2006 Europskog parlamenta i Vijeća od 15. ožujka 2006. o uspostavi Zakonika Zajednice o pravilima koja uređuju kretanje osoba preko granica (Zakonik o schengenskim granicama) (11), ili na nacionalno zakonodavstvo u području granične kontrole za one države članice koje ne primjenjuju schengensku pravnu stečevinu, te na Uredbu (EZ) br. 450/2008 Europskog parlamenta i Vijeća od 23. travnja 2008. o Carinskom zakoniku Zajednice (Modernizirani Carinski zakonik) (12).

               (15)

               Radi standardiziranja elektroničkog prijenosa informacija i pojednostavnjivanja pomorskog prometa, države članice trebale bi proširiti uporabu elektroničkih sredstava prijenosa podataka prema odgovarajućem vremenskom rasporedu, te bi u suradnji s Komisijom trebale raspravljati o mogućnosti usklađivanja uporabe elektroničkih sredstava za prijenos podataka. U tu svrhu, treba razmotriti rad povjerenstva za upravljanje sustavom SafeSeaNet u vezi s izvedbenim planom SafeSeaNet, kada se donese, te konkretne zahtjeve u vezi s financiranjem i odgovarajućom dodjelom financijskih sredstava Unije za razvoj elektroničkog prijenosa podataka.

               (16)

               Brodovi koji plove između luka smještenih u carinskom području Unije trebali bi biti oslobođeni obveze slanja informacija iz obrazaca FAL, ako ne dolaze iz luke smještene izvan tog državnog područja ili iz slobodne zone koja podliježe nadzoru tipa I. prema carinskom zakonodavstvu, ni ne pristaju u toj luci ili zoni niti plove prema toj luci ili zoni, ne dovodeći u pitanje primjenjive pravne akte Unije i informacije koje mogu zatražiti države članice radi zaštite unutarnjeg reda i sigurnosti i primjene carinskih, fiskalnih, imigracijskih, ekoloških ili sanitarnih zakona.

               (17)

               Oslobođenja od administrativnog službenog postupka trebala bi se odobravati i na temelju tereta broda, ne samo na temelju njegova odredišta i/ili mjesta polaska. To je potrebno da bi se osiguralo da se dodatni službeni postupci za brodove koji su pristali u luci treće zemlje ili slobodne zone svedu na minimum. Komisija mora proučiti to pitanje u okviru izvješća Europskom parlamentu i Vijeću o funkcioniranju ove Direktive.

               (18)

               Treba uvesti novi privremeni obrazac da bi se uskladile informacije koje se zahtijevaju za prethodnu Deklaraciju o sigurnosnoj zaštiti, predviđenu Uredbom (EZ) br. 725/2004.

               (19)

               Zahtjevi za uporabu nacionalnog jezika često su prepreka razvoju mreže obalne plovidbe. Države članice moraju poduzeti sve mjere da pojednostave pismenu i usmenu komunikaciju u pomorskom prometu između država članica, u skladu s međunarodnom praksom, radi pronalaženja zajedničkih komunikacijskih sredstava.

               (20)

               Komisija bi trebala biti ovlaštena za donošenje delegiranih akata u skladu s člankom 290. Ugovora o funkcioniranju Europske unije u vezi s Prilogom ovoj Direktivi. Posebno je važno da Komisija tijekom pripremnih radnji obavlja odgovarajuća savjetovanja i na stručnoj razini.

               (21)

               Različiti pravni akti Unije kojima se zahtijeva, na primjer, službeni postupak prethodne obavijesti pri uplovljavanju u luku, kao što je Direktiva 2009/16/EZ, mogu određivati različite rokove za izvršavanje tih postupaka prethodne obavijesti. Komisija bi trebala ispitati mogućnost skraćivanja i usklađivanja tih rokova, pri čemu mora iskoristiti stalni napredak u obradi elektroničkih podataka u okviru izvješća Europskom parlamentu i Vijeću o funkcioniranju ove Direktive, koji bi prema potrebi trebao sadržavati zakonodavni prijedlog.

               (22)

               U okviru izvješća Europskom parlamentu i Vijeću o funkcioniranju ove Direktive, Komisija mora razmotriti koliko treba proširiti svrhu ove Direktive, naime pojednostavnjivanje administrativnih formalnosti za brodove koji dolaze u luke država članica i/ili odlaze iz tih luka, na državna područja u zaleđu tih luka, posebno na riječni prijevoz, radi bržeg i neometanog odvijanja pomorskog prometa u unutrašnjosti, te trajnog rješenja prometne gužve u morskim lukama i oko njih.

               (23)

               Budući da ciljeve ove Direktive, posebno usklađeno pojednostavnjivanje pomorskog prometa u cijeloj Uniji, ne mogu dostatno ostvariti države članice, nego ih se zbog opsega i učinaka mjera, može na bolji način ostvariti na razini Unije, Unija može poduzeti mjere u skladu s načelom supsidijarnosti određenom u članku 5. Ugovora o Europskoj uniji. U skladu s načelom proporcionalnosti određenom u tom članku, ova Direktiva ne prelazi ono što je potrebno za ostvarivanje tih ciljeva.

               (24)

               U skladu sa sudskom praksom Suda Europske unije, prenošenje direktive nije obvezno ako je to nepotrebno zbog geografskih razloga. Stoga zahtjevi predviđeni u ovoj Direktivi nisu bitni za države članice koje nemaju luke u koje mogu pristati brodovi obuhvaćeni ovom Direktivom.

               (25)

               Mjere određene u ovoj Direktivi pomažu u postizanju ciljeva Lisabonske agende.

               (26)

               Treba urediti pristup sustavu SafeSeaNet i drugim elektroničkim sustavima da bi se zaštitile poslovne i povjerljive informacije, ne dovodeći u pitanje mjerodavno pravo koje se odnosi na zaštitu poslovnih podataka te, u pogledu osobnih podataka, Direktivu 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (13), Uredbu (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (14). Države članice, te institucije i tijela Unije trebale bi obratiti posebnu pozornost na potrebu zaštite poslovnih i povjerljivih podataka odgovarajućim sustavima za nadzor pristupa.

               (27)

               U skladu s točkom 34. Međuinstitucionalnog sporazuma o boljoj izradi zakonodavstva (15), države članice se potiču da za vlastite potrebe i u interesu Unije sastavljaju i objavljuju vlastite tablice kojima prikazuju korelaciju između ove Direktive i mjera za prenošenje.

               (28)

               Radi jasnoće, Direktivu 2002/6/EZ trebalo bi zamijeniti ovom Direktivom,

         DONIJELI SU OVU DIREKTIVU:
   Članak 1.
   Predmet i područje primjene
   1.   Svrha je ove Direktive pojednostaviti i uskladiti administrativne postupke koji se primjenjuju u pomorskom prijevozu standardiziranjem elektroničkog prijenosa informacija i racionaliziranjem službenog postupka prijave.
   2.   Ova se Direktiva primjenjuje na službeni postupak prijave koji se primjenjuje na pomorski prijevoz za brodove koji uplovljavaju u luke smještene u državama članicama i isplovljavaju iz tih luka.
   3.   Ova se Direktiva ne primjenjuje na brodove oslobođene od službenog postupka prijave.
   Članak 2.
   Definicije
   Za potrebe ove Direktive, primjenjuju se sljedeće definicije:

               (a)

               „službeni postupak prijave” znači informacije navedene u Prilogu, koje se moraju dostaviti u administrativne i postupovne svrhe, u skladu sa zakonodavstvom koje se primjenjuje u državi članici, kada brod dolazi u luku države članice ili odlazi iz te luke;

               (b)

               „Konvencija FAL” znači Konvencija IMO-a o olakšicama u međunarodnom pomorskom prometu, donesena 9. travnja 1965., kako je izmijenjena;

               (c)

               „obrasci FAL” znači standardizirani obrasci, kako je predviđeno u Konvenciji FAL;

               (d)

               „brod” znači svaki pomorski objekt (brod ili plovilo);

               (e)

               „SafeSeaNet” znači sustav Unije za razmjenu pomorskih informacija, kako je određeno u Direktivi 2002/59/EZ;

               (f)

               „elektronički prijenos podataka” znači proces prijenosa digitalno kodiranih informacija uporabom prilagodljivog strukturiranog formata koji se može izravno upotrebljavati za računalnu pohranu i obradu.

         Članak 3.
   Usklađivanje i koordinacija službenog postupka prijave
   1.   Svaka država članica poduzima mjere kako bi osigurala da se zahtjev za službeni postupak prijave u toj državi članici podnosi usklađeno i koordinirano.
   2.   Komisija u suradnji s državama članicama razvija mehanizme za usklađivanje i koordiniranje službenog postupka prijave unutar Unije.
   Članak 4.
   Obavijest prije uplovljavanja u luku
   U skladu s posebnim odredbama o dostavljanju obavijesti, koje su predviđene u primjenjivim pravnim aktima Unije ili na temelju međunarodnih pravnih instrumenata koji se primjenjuju na pomorski promet i obvezujući su za države članice, uključujući odredbe o nadzoru osoba i roba, države članice osiguravaju da zapovjednik ili svaka druga osoba koju je brodar propisno ovlastio, prije uplovljavanja u luku smještenu u državi članici, nadležnom tijelu koje je odredila ta država članica dostavi obavijest s informacijama koje se zahtijevaju u skladu sa službenim postupkom prijave:

               (a)

               najmanje 24 sata unaprijed; ili

               (b)

               najkasnije u trenutku isplovljenja broda iz prethodne luke ako je trajanje putovanja manje od 24 sata; ili

               (c)

               ako luka pristajanja nije poznata ili se promijeni za vrijeme putovanja, čim te informacije budu dostupne.

         Članak 5.
   Elektronički prijenos podataka
   1.   Države članice dužne su prihvatiti službeni postupak prijave u elektroničkom obliku te prijenos podataka preko jedinstvenog prozora što je prije moguće, a u svakom slučaju najkasnije do 1. lipnja 2015.
   Taj jedinstveni prozor, koji povezuje SafeSeaNet, e-Carinu i druge elektroničke sustave, mjesto je na kojem se, u skladu s ovom Direktivom, prijavljuju sve informacije jedanput, te se stavljaju na raspolaganje državama članicama.
   2.   Ne dovodeći u pitanje odgovarajući oblik naveden u Konvenciji FAL, oblik iz stavka 1. u skladu je s člankom 6.
   3.   Ako se službeni postupak prijave zahtijeva pravnim aktima Unije i u mjeri potrebnoj za dobro funkcioniranje jedinstvenog prozora, uspostavljenog u skladu sa stavkom 1., elektronički sustavi iz stavka 1. moraju biti interoperabilni, dostupni i kompatibilni sa sustavom SafeSeaNet, koji je uspostavljen u skladu s Direktivom 2002/59/EZ i, prema potrebi, s računalnim sustavima propisanima u Odluci br. 70/2008/EZ Europskog parlamenta i Vijeća od 15. siječnja 2008. o kompjutoriziranom okružju za carinu i trgovinu (16).
   4.   Ne dovodeći u pitanje posebne odredbe o carini i graničnoj kontroli, navedene u Uredbi (EEZ) br. 2913/92 i u Uredbi (EZ) br. 562/2006, države članice moraju se savjetovati s gospodarskim subjektima te informirati Komisiju o napretku postignutom primjenom metoda određenih u Odluci br. 70/2008/EZ.
   Članak 6.
   Razmjena podataka
   1.   Države članice osiguravaju da informacije primljene u skladu sa službenim postupkom prijave koji je predviđen pravnim aktom Unije, budu dostupne u njihovim nacionalnim sustavima SafeSeaNet, te stavljaju na raspolaganje odgovarajuće dijelove tih informacija drugim državama članicama preko sustava SafeSeaNet. Ako država članica nije drukčije odredila, to se ne primjenjuje na informacije primljene u skladu s Uredbom (EEZ) br. 2913/92, Uredbom (EEZ) br. 2454/93, Uredbom (EZ) br. 562/2006 i Uredbom (EZ) br. 450/2008.
   2.   Države članice osiguravaju da informacije primljene u skladu sa stavkom 1. budu dostupne mjerodavnim nacionalnim tijelima na zahtjev.
   3.   Osnovni digitalni oblik poruka koje će se koristiti unutar nacionalnog sustava SafeSeaNet u skladu sa stavkom 1. određuje se u skladu s člankom 22.a Direktive 2002/59/EZ.
   4.   Države članice mogu osigurati odgovarajući pristup informacijama iz stavka 1. preko jedinstvenog nacionalnog prozora elektroničkim sustavom razmjene podataka ili preko nacionalnih sustava SafeSeaNet.
   Članak 7.
   Informacije na obrascima FAL
   Države članice prihvaćaju obrasce FAL za obavljanje službenog postupka prijave. Države članice mogu prihvatiti da se informacije koje se zahtijevaju u skladu s pravnim aktom Unije dostavljaju u papirnatom obliku samo do 1. lipnja 2015.
   Članak 8.
   Povjerljivost
   1.   Države članice, u skladu s primjenjivim pravnim aktima Unije ili nacionalnim zakonodavstvom, poduzimaju potrebne mjere da osiguraju povjerljivost poslovnih i drugih povjerljivih informacija koje se razmjenjuju u skladu s ovom Direktivom.
   2.   Države članice posebno se brinu za zaštitu poslovnih podataka prikupljenih na temelju ove Direktive. U pogledu osobnih podataka, države članice osiguravaju usklađenost s Direktivom 95/46/EZ. Institucije i tijela Unije osiguravaju usklađenost s Uredbom (EZ) br. 45/2001.
   Članak 9.
   Izuzeća
   Države članice osiguravaju da brodovi obuhvaćeni Direktivom 2002/59/EZ, koji plove između luka smještenih na državnom području Unije, ali koji ne dolaze iz luke smještene izvan tog državnog područja ili iz slobodne zone koja podliježe nadzoru tipa I. prema carinskom zakonodavstvu, ne pristaju u toj luci ili zoni niti plove prema toj luci ili zoni, budu oslobođeni obveze slanja informacija iz obrazaca FAL, ne dovodeći u pitanje primjenjive pravne akte Unije i mogućnost da države članice zatraže informacije iz obrazaca FAL iz točaka 1. do 6. u dijelu B Priloga ovoj Direktivi, koje su potrebne za zaštitu unutarnjeg reda i sigurnosti i za primjenu carinskih, fiskalnih, imigracijskih, ekoloških ili sanitarnih zakona.
   Članak 10.
   Postupak izmjene
   1.   Komisija može donijeti delegirane akte u skladu s člankom 290. Ugovora o funkcioniranju Europske unije, u pogledu Priloga ovoj Direktivi, kako bi se uzele u obzir sve bitne promjene koje IMO uvodi u obrasce FAL. Te izmjene ne smiju imati učinak proširenja područja primjene ove Direktive.
   2.   Za delegirane akte iz ovog članka, primjenjuju se postupci navedeni u člancima 11., 12. i 13.
   Članak 11.
   Izvršavanje delegiranja
   1.   Ovlast za donošenje delegiranih akata iz članka 10. dodjeljuje se Komisiji za razdoblje od pet godina od 18. studenoga 2010. Komisija priprema izvješće u vezi s delegiranim ovlastima najkasnije 6 mjeseci prije završetka petogodišnjeg razdoblja. Delegiranje ovlasti automatski se produžuje za jednaka razdoblja osim ako ga Europski parlament i Vijeće opozovu u skladu s člankom 12.
   2.   Čim donese delegirani akt, Komisija istodobno o tome izvješćuje Europski parlament i Vijeće.
   3.   Ovlast za donošenje delegiranih akata dodjeljuje se Komisiji u skladu s uvjetima utvrđenima u člancima 12. i 13.
   Članak 12.
   Opoziv delegiranja
   1.   Europski parlament ili Vijeće mogu u svakom trenutku opozvati delegiranje ovlasti iz članka 10.
   2.   Institucija koja je započela unutarnji postupak za odlučivanje o mogućem opozivu delegiranja ovlasti nastoji obavijestiti drugu instituciju i Komisiju u razumnom roku prije donošenja konačne odluke, pri čemu navodi delegirane ovlasti koje bi se mogle opozvati i moguće razloge za opoziv.
   3.   Odlukom o opozivu prestaje važiti delegiranje ovlasti navedeno u toj odluci. Ona stupa na snagu odmah ili na dan koji je u njoj naveden. Ona ne utječe na valjanost delegiranih akata koji su već na snazi. Odluka se objavljuje u Službenom listu Europske unije.
   Članak 13.
   Prigovor na delegirane akte
   1.   Europski parlament ili Vijeće mogu uložiti prigovor na delegirani akt u roku od 2 mjeseca od dana obavijesti.
   Na zahtjev Europskog parlamenta ili Vijeća taj se rok može produžiti za 2 mjeseca.
   2.   Ako nakon isteka početnog dvomjesečnog roka od 2 mjeseca ili, ako je primjenjivo, produženog roka, ni Europski parlament ni Vijeće ne ulože prigovor na delegirani akt, on se objavljuje u Službenom listu Europske unije i stupa na snagu na dan koji je u njemu naveden.
   Delegirani akt može se objaviti u Službenom listu Europske unije i stupiti na snagu prije isteka početnog dvomjesečnog roka ili, ako je primjenjivo, produženog roka, ako Europski parlament i Vijeće obavijeste Komisiju o svojoj namjeri da ne ulože prigovor.
   3.   Ako Europski parlament ili Vijeće ulože prigovor na delegirani akt, on neće stupiti na snagu. Institucija koja ulaže prigovor dužna je navesti razloge za prigovor na delegirani akt.
   Članak 14.
   Prenošenje
   1.   Države članice donose i objavljuju zakone i druge propise potrebne za usklađivanje s ovom Direktivom do 19. svibnja 2012. One Komisiji odmah dostavljaju tekst tih odredaba.
   One primjenjuju te odredbe od 19. svibnja 2012.
   Kada države članice donose ove odredbe, te odredbe prilikom njihove službene objave sadržavaju upućivanje na ovu Direktivu ili se uz njih navodi takvo upućivanje. Države članice određuju načine tog upućivanja.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 15.
   Izvješće
   Komisija do 19. studenoga 2013. izvješćuje Europski parlament i Vijeće o funkcioniranju ove Direktive, te o:

               (a)

               mogućnosti proširenja pojednostavnjivanja, koje je uvela ova Direktiva, na prijevoz unutarnjim vodnim putovima;

               (b)

               usklađenosti riječnih informacijskih servisa s procesom elektroničkog prijenosa podataka iz ove Direktive;

               (c)

               napretku u usklađivanju i koordinaciji službenog postupka prijave koji je postignut u skladu s člankom 3.;

               (d)

               izvedivosti izbjegavanja ili pojednostavnjivanja službenog postupka za brodove koji pristaju u luci u trećoj zemlji ili slobodnoj zoni;

               (e)

               dostupnim podacima o prometu/kretanju brodova unutar Unije i/ili brodova koji pristaju u lukama trećih zemalja ili u slobodnim zonama.

         Uz izvješće se prema potrebi prilaže zakonski prijedlog.
   Članak 16.
   Stavljanje izvan snage Direktive 2002/6/EZ
   Direktiva 2002/6/EZ stavlja se izvan snage od 19. svibnja 2012. Svako upućivanje na direktivu koja je stavljena izvan snage tumači se kao upućivanje na ovu Direktivu.
   Članak 17.
   Adresati
   Ova je Direktiva upućena državama članicama.

      Sastavljeno u Strasbourgu 20. listopada 2010.

            Za Europski parlament

            Predsjednik

         J. BUZEK

            Za Vijeće

            Predsjednik

         O. CHASTEL

      (1)  SL C 128, 18.5.2010., str. 131.

      (2)  SL C 211, 4.9.2009., str. 65.

      (3)  Stajalište Europskog parlamenta od 6. srpnja 2010. (još nije objavljeno u Službenom listu) i odluka Vijeća od 12. listopada 2010.

      (4)  SL L 67, 9.3.2002., str. 31.

      (5)  SL L 332, 28.12.2000., str. 81.

      (6)  SL L 208, 5.8.2002., str. 10.

      (7)  SL L 129, 29.4.2004., str. 6.

      (8)  SL L 131, 28.5.2009., str. 57.

      (9)  SL L 302, 19.10.1992., str. 1.

      (10)  SL L 253, 11.10.1993., str. 1.

      (11)  SL L 105, 13.4.2006., str. 1.

      (12)  SL L 145, 4.6.2008., str. 1.

      (13)  SL L 281, 23.11.1995., str. 31.

      (14)  SL L 8, 12.1.2001., str. 1.

      (15)  SL C 321, 31.12.2003., str. 1.

      (16)  SL L 23, 26.1.2008., str. 21.
   PRILOG

      POPIS SLUŽBENIH POSTUPAKA PRIJAVE IZ OVE DIREKTIVE

   A.   Službeni postupak prijave koji proizlazi iz pravnih akata Unije

   Ova kategorija službenog postupka prijave obuhvaća informacije koje se dostavljaju u skladu sa sljedećim odredbama:

               1.

               Obavijest za brodove koji dolaze u luke država članica i odlaze iz tih luka
               Članak 4. Direktive 2002/59/EZ Europskog parlamenta i Vijeća od 27. lipnja 2002. o uspostavi sustava nadzora plovidbe i informacijskog sustava Zajednice (SL L 208, 5.8.2002., str. 10.).

               2.

               Granična kontrola osoba
               Članak 7. Uredbe (EZ) br. 562/2006 Europskog parlamenta i Vijeća od 15. ožujka 2006. o uspostavi Zakonika Zajednice o pravilima koja uređuju kretanje osoba preko granica (Zakonik o schengenskim granicama) (SL L 105, 13.4.2006., str. 1.).

               3.

               Obavijest o opasnim ili onečišćujućim tvarima koje se prevoze na brodu
               Članak 13. Direktive 2002/59/EZ Europskog parlamenta i Vijeća od 27. lipnja 2002. o uspostavi sustava nadzora plovidbe i informacijskog sustava Zajednice.

               4.

               Obavijest o otpadu i ostacima
               Članak 6. Direktive 2000/59/EZ Europskog parlamenta i Vijeća od 27. studenoga 2000. o lučkim uređajima za prihvat brodskog otpada i ostataka tereta (SL L 332, 28.12.2000., str. 81.).

               5.

               Obavijest o informacijama o sigurnosnoj zaštiti
               Članak 6. Uredbe (EZ) br. 725/2004 Europskog parlamenta i Vijeća od 31. ožujka 2004. o jačanju sigurnosne zaštite brodova i luka (SL L 129, 29.4.2004., str. 6.).
               Do donošenja usklađenog obrasca na međunarodnoj razini, za dostavljanje informacija koje se zahtijevaju u skladu s člankom 6. Uredbe (EZ) br. 725/2004, upotrebljava se obrazac iz Dodatka ovom Prilogu. Obrazac se može dostavljati u elektroničkom obliku.

               6.

               Ulazna skraćena deklaracija
               Članak 36.a Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.) i članak 87. Uredbe (EZ) br. 450/2008 Europskog parlamenta i Vijeća od 23. travnja 2008. o Carinskom zakoniku Zajednice (Modernizirani carinski zakonik) (SL L 145, 4.6.2008., str. 1.).

         B.   Obrasci FAL i službeni postupak koji proizlazi iz međunarodnih pravnih instrumenata

   Ova kategorija službenog postupka prijave obuhvaća informacije koje se dostavljaju u skladu s Konvencijom FAL i drugim odgovarajućim međunarodnim pravnim instrumentima.

               1.

               Obrazac FAL 1: Opća izjava

               2.

               Obrazac FAL 2: Izjava o teretu

               3.

               Obrazac FAL 3: Izjava o brodskim zalihama

               4.

               Obrazac FAL 4: Izjava o osobnim stvarima članova posade

               5.

               Obrazac FAL 5: Popis posade

               6.

               Obrazac FAL 6: Popis putnika

               7.

               Obrazac FAL 7: Opasne tvari

               8.

               Pomorska zdravstvena izjava

         C.   Sva odgovarajuća nacionalna zakonodavstva

   Države članice mogu u ovu kategoriju uključiti informacije koje se dostavljaju u skladu s njihovim nacionalnim zakonodavstvom. Te informacije dostavljaju se u elektroničkom obliku.
   Dodatak
   OBRAZAC ZA PRUŽANJE INFORMACIJA O SIGURNOSNOJ ZAŠTITI ZA SVE BRODOVE PRIJE ULASKA U LUKU DRŽAVE ČLANICE EU-a
   (pravilo 9. poglavlja XI.-2 Međunarodne konvencije o zaštiti ljudskog života na moru (SOLAS) iz 1974. i članak 6. stavak 3. Uredbe (EZ) br. 725/2004)

               Podaci o brodu i podaci za kontakt

               Broj IMO

               Ime broda

               Luka upisa

               Država zastave

               Vrsta broda

               Pozivni znak

               Bruto tonaža

               Pozivni brojevi Inmarsat (ako postoje)

               Naziv kompanije i identifikacijski broj kompanije

               Ime osobe za sigurnosnu zaštitu u kompaniji i podaci za kontakt 24 sata na dan

               Luka dolaska

               Lučki objekt dolaska (ako je poznat)

               Informacije o luci i lučkim objektima

               Očekivani datum i sat dolaska broda u luku (ETA)

               Glavna svrha pristajanja

               Informacije koje se zahtijevaju u pravilu 9.2.1. poglavlja XI.-2 SOLAS

               Ima li brod valjanu međunarodnu svjedodžbu o sigurnosnoj zaštiti broda (ISSC)?

               DA

               ISSC

               NE – zašto?

               Izdala
               (naziv uprave ili priznate organizacije za sigurnosnu zaštitu)

               Datum isteka
               (dd/mm/gggg)

               Nalazi li se na brodu odobreni plan sigurnosne zaštite broda?

               DA

               NE

               Razina postojeće sigurnosne zaštite na brodu?

               Razina sigurnosne zaštite 1

               Razina sigurnosne zaštite 2

               Razina sigurnosne zaštite 3

               Položaj broda u vrijeme sastavljanja ovog izvješća

               Navedite posljednjih 10 pristajanja na lučkim objektima kronološkim redom (počevši od posljednjeg pristajanja):

               Br.

               Od
               (dd/mm/gggg)

               Do
               (dd/mm/gggg)

               Luka

               Država

               UN/LOCODE
               (ako postoji)

               Lučki objekt

               Razina sigurnosne zaštite

               1.

               SL =

               2.

               SL =

               3.

               SL =

               4.

               SL =

               5.

               SL =

               6.

               SL =

               7.

               SL =

               8.

               SL =

               9.

               SL =

               10.

               SL =

               Jesu li na brodu poduzete bilo kakve posebne ili dodatne mjere sigurnosne zaštite osim onih u odobrenom planu sigurnosne zaštite broda?
               Ako je odgovor DA, dolje navedite posebne ili dodatne mjere koje su poduzete na brodu.

               DA

               NE

               Br.
               (kao gore)

               Posebne ili dodatne mjere koje su poduzete na brodu

               1.

               2.

               3.

               4.

               5.

               6.

               7.

               8.

               9.

               10.

               Navedite aktivnosti brod-brod kronološkim redom (počevši od posljednje), koje su obavljene tijekom posljednjih deset pristajanja na gore navedenim lučkim objektima. Prema potrebi produžite tablicu dolje ili nastavite na posebnoj stranici – unesite sve aktivnosti brod-brod:

               Jesu li se postupci sigurnosne zaštite na brodu, navedeni u odobrenom planu sigurnosne zaštite broda, provodili tijekom svake od navedenih aktivnosti brod-brod?
               Ako je odgovor NE, u posljednjem stupcu dolje navedite pojedinosti o mjerama sigurnosne zaštite koje su primijenjene umjesto tih mjera.

               DA

               NE

               Br.

               Od
               (dd/mm/gggg)

               Do
               (dd/mm/gggg)

               Položaj ili geografska dužina i širina

               Aktivnost brod-brod

               Mjere sigurnosne zaštite primijenjene umjesto odobrenih mjera

               1.

               2.

               3.

               4.

               5.

               6.

               7.

               8.

               9.

               10.

               Opći opis tereta na brodu

               Prevozi li brod kao teret bilo kakve opasne tvari obuhvaćene jednom od sljedećih klasa Kodeksa IMDG: 1., 2.1., 2.3., 3., 4.1., 5.1., 6.1., 6.2., 7. ili 8.?

               DA

               NE

               Ako je odgovor DA, potvrdite da je priložen manifest o opasnim tvarima (ili odgovarajući izvadak)

               Potvrdite da je priložen primjerak popisa posade

               DA

               Potvrdite da je priložen primjerak popisa putnika

               DA

               Druge informacije o sigurnosnoj zaštiti

               Postoji li neko drugo pitanje u vezi sa sigurnosnom zaštitom koje želite prijaviti?

               DA

               Navedite pojedinosti:

               NE

               Agent broda u predviđenoj luci dolaska

               Ime:

               Podaci za kontakt (tel.):

               Podaci o osobi koja daje informacije

               Naslov ili položaj (prekrižite nepotrebno):
               Zapovjednik/brodski časnik za sigurnosnu zaštitu/osoba za sigurnosnu zaštitu u kompaniji/agent broda (kao gore)

               Ime:

               Potpis:

               Datum/sat/mjesto popunjavanja izvješća


title: 89/617/EEZ: Direktiva Vijeća od 27. studenoga 1989. o izmjeni Direktive 80/181/EEZ o usklađivanju zakonodavstava država članica u odnosu na mjerne jedinice

text:
               13/Sv. 056

               HR

               Službeni list Europske unije

               22

         31989L0617

               L 357/28

               SLUŽBENI LIST EUROPSKE UNIJE

               27.11.1989.

      DIREKTIVA VIJEĆA

   od 27. studenoga 1989.
   o izmjeni Direktive 80/181/EEZ o usklađivanju zakonodavstava država članica u odnosu na mjerne jedinice
   (89/617/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 100.a,
   uzimajući u obzir prijedlog Komisije (1),
   u suradnji s Europskim parlamentom (2),
   uzimajući u obzir mišljenje Gospodarskog i socijalnog odbora (3),
   budući da je Direktivom 80/181/EEZ (4), kako je izmijenjena Direktivom 85/1/EEZ (5), predviđeno da se treba utvrditi krajnji rok za uporabu zakonitih anglosaksonskih mjernih jedinica navedenih u poglavlju III. njezina Priloga; budući da se za određene anglosaksonske jedinice i određene uporabe činilo nužnim da se predmetnim državama članicama omogući određivanje odgovarajućeg datuma do kojeg su navedene jedinice zakonite mjerne jedinice;
   budući da je člankom 3. stavkom 5. Direktive 80/181/EEZ omogućeno utvrđivanje novih krajnjih rokova za uporabu dodatnih oznaka,
   DONIJELO JE OVU DIREKTIVU:
   Članak 1.
   Direktiva 80/181/EEZ mijenja se kako slijedi:

               1.

               U članku 1. točke (b) i (c) zamjenjuju se sljedećim:

                           „(b)

                           mjerne jedinice navedene u poglavlju II. Priloga samo u onim državama članicama u kojima su bile odobrene 21. travnja 1973. i do datuma koji te države trebaju odrediti;

                           (c)

                           mjerne jedinice navedene u poglavlju III. Priloga samo u onim državama članicama u kojima su bile odobrene 21. travnja 1973. i do datuma koji te države trebaju odrediti. Taj datum ne može biti nakon 31. prosinca 1994.;

                           (d)

                           mjerne jedinice navedene u poglavlju IV. Priloga samo u onim državama članicama u kojima su bile odobrene 21. travnja 1973. i do datuma koji te države trebaju odrediti. Taj datum ne može biti nakon 31. prosinca 1999.”

               2.

               U članku 3.:

                           —

                           u stavku 2. datum „31. prosinca 1989.” zamjenjuje se datumom „31. prosinca 1999.”,

                           —

                           stavak 5. se briše.

               3.

               U članku 5. datum „1. ožujka 1974.” zamjenjuje se datumom „15. svibnja 1983.”

               4.

               U članku 6. drugi podstavak se briše.

               5.

               Prilog se mijenja kako slijedi:

                           (a)

                           poglavlje II. zamjenjuje se sljedećim:
                           „POGLAVLJE II.

                              ZAKONITE MJERNE JEDINICE IZ ČLANKA 1. TOČKE (b) DOPUŠTENE SAMO ZA POSEBNE UPORABE

                                       Područje primjene

                                       Jedinica

                                       Naziv

                                       Približna vrijednost

                                       Simbol

                                       prometni znakovi, mjerenje udaljenosti i brzine

                                       milja

                                       1 milja =

                                       1 609 m

                                       mile

                                       jard

                                       1 yd =

                                       0,9144 m

                                       yd

                                       stopa

                                       1 ft =

                                       0,3048 m

                                       ft

                                       inč

                                       1 in =

                                       2,54 × 10-2m

                                       in

                                       točeno pivo i jabukovača; mlijeko u povratnoj ambalaži

                                       pinta

                                       1 pt =

                                       0,5683 × 10-3m3

                                       pt

                                       upis u zemljišne knjige

                                       akar

                                       1 ac =

                                       4 047 m2

                                       ac

                                       trgovanje plemenitim kovinama

                                       troy unca

                                       1 oz tr =

                                       31,10 × 10-3 kg

                                       oz tr

                                 Do datuma koji treba odrediti u skladu s člankom 1. točkom (b) jedinice navedene u ovom poglavlju mogu se kombinirati međusobno ili s jedinicama iz poglavlja I. u složene jedinice.”;

                           (b)

                           jedinica „hvat” briše se iz poglavlja III.;

                           (c)

                           dodaje se sljedeće poglavlje:
                           „POGLAVLJE IV.

                              ZAKONITE MJERNE JEDINICE IZ ČLANKA 1. TOČKE (d) DOPUŠTENE SAMO ZA POSEBNA PODRUČJA

                                       Područje primjene

                                       Jedinica

                                       Naziv

                                       Približna vrijednost

                                       Simbol

                                       pomorska plovidba

                                       hvat

                                       1 fm =

                                       1,829 m

                                       fm

                                       pivo, jabukovača, voda, limunada i voćni sokovi u povratnoj ambalaži

                                       pinta

                                       1 pt =

                                       0,5683 × 10-3m3

                                       pt

                                       unca tekućine

                                       1 fl oz =

                                       28,41 × 10-6m3

                                       fl. oz

                                       jaka alkoholna pića

                                       gill (četvrtina pinte)

                                       1 gill =

                                       0,142 × 10-3m3

                                       gill

                                       roba koja se prodaje u rasutom stanju

                                       unca
                                       (avoirdupois mjerni sustav)

                                       1 oz =

                                       28,35 × 10-3 kg

                                       oz

                                       funta

                                       1 lb =

                                       0,4536 kg

                                       lb

                                       opskrba plinom

                                       kalorija

                                       1 kalorija =

                                       105,506 × 106J

                                       therm

                                 Do datuma koji treba odrediti u skladu s člankom 1. točkom (d) jedinice navedene u ovom poglavlju mogu se kombinirati međusobno ili s jedinicama iz poglavlja I. u složene jedinice.”

         Članak 2.
   Države članice donose zakone i druge propise potrebne za usklađivanje s ovom Direktivom najkasnije u roku od 24 mjeseca od njezina priopćenja (6).
   One o tome odmah obavješćuju Komisiju.
   Članak 3.
   Neovisno o Direktivi 80/181/EEZ, države članice nakon 31. prosinca 1989. odobravaju ili dopuštaju daljnju uporabu dodatnih oznaka iz članka 3. te Direktive.
   Članak 4.
   Ova je Direktiva upućena državama članicama.

      alSastavljeno u Bruxellesu 27. studenoga 1989.

            Za Vijeće

            Predsjednik

         R. DUMAS

      (1)  SL C 31, 7.2.1989., str. 7.

      (2)  SL C 120, 16.5.1989., str. 73.;  SL C 291, 20.11.1989.

      (3)  SL C 159, 26.6.1989., str. 3.

      (4)  SL L 39, 15.2.1980., str. 40.

      (5)  SL L 2, 3.1.1985., str. 11.

      (6)  Ova je Direktiva priopćena državama članicama 30. studenoga 1989.